17-årig Sofie Heby Pedersen fra Aalborg vandt onsdag en guldmedalje i holdkonkurrencen i cykling ved Ungdoms-OL i Argentina.

I disse dage er Sofie Heby Pedersen fra Aalborg til Ungdoms-OL i den argentinske by Buernos Aires sammen med 11 andre unge danskere i alderen 15 til 18 år. Onsdag aften, dansk tid, lykkedes det hende og holdkammeraten Mie Saabye Madsen, at hive den tredje guldmedalje hjem til Danmark, da de cyklede sig til en sejr. Til dagligt cykler Sofie Heby Pedersen i Aalborg Mountainbikeklub, og er også med på landsholdet. Ungdoms-OL foregår over 12 dage med 32 idrætsgrene og 36 discipliner på programmet. I alt deltager 3.998 atleter fra hele verden. Det seneste Ungdoms-OL fandt sted i 2014. Her vandt Danmark fem medaljer, mens det i 2010 blev til tre medaljer.